**Анкета о речима**

Ученици и родитељи који су учествовали у пројекту, под радним називом: **„Речи наших крајева – наше** **духовно благо“**, укључили су се у пројекат кроз израду **анкете о речима** које за њих имају субјективно значење, а сећају на родни крај и одрастање у њему. Сличне задатке су имати и ученици – испитаници у Србији са том разликом што су писали и о модерним изразима ( сленгу) ради бољег разумевања говорног ,комуникативног, матерњег језика, младих. Заједнички именитељ је био одредити речи које чувају ( по њиховом мишљењу ) наше културно наслеђе.

У анкети налазило се по девет питања за родитеље и породице ученика (баке и деке) и девет питања за ученике. Родитељи су своје одговоре доносили на час ковертиране, уз видно присуство емоција, јер су по први пут „званично проговорили“ о својим сећањима на родни крај. Са ученицима сам, кроз редовне часове прво путем усменог изражавања, а касније и писаног, урадила анкету. Мотивисала сам их разговором о нашем будућем дружењу са овогодишњом гошћом из отаџбине (пошто сам прошле године, на свим пунктовима, организовала литерарне и драмске радионице са гостима из Београда, што им се веома допалао и дало изузетне резултате, па су деца научила на тај вид радне сарадње и њихово активно учешће). Фотографисала сам одговоре који су се налазили у свескама ученика, као и писма родитеља, како бих проследила колегиници). Кроз анкету, ученици су научили о пословицама и загонеткама, правопису, правилном изговору одабраних речи.

Приликом обрађивања анкете, установили смо да су родитељи и шира породица приступили одговору на анкету веома озбиљно, емотивно, одушевљени идејом да се „ не заборави и да се запише“. То нам је указало и на значај нашег рада. Очувати и неговати језик у другој језичкој средини има велику важност, за људе који тамо живе, али и за нас као заједницу којој припадају. Тако се од радних назива пројекта створио један: **„ Речи које чувају језичко наслеђе“.**